CELEX: 32021R2168
Language: ro
Date: 2021-09-21 00:00:00
Title: Regulamentul delegat (UE) 2021/2168 al Comisiei din 21 septembrie 2021 de modificare a Regulamentului delegat (UE) 2019/2035 de completare a Regulamentului (UE) 2016/429 al Parlamentului European și al Consiliului în ceea ce privește normele pentru unitățile care dețin animale terestre și incubatoare, precum și normele pentru trasabilitatea anumitor animale terestre deținute și a ouălor pentru incubație (Text cu relevanță pentru SEE)

8.12.2021   
               
               
                  RO
               
               
                  Jurnalul Oficial al Uniunii Europene
               
               
                  L 438/38
               
            
         REGULAMENTUL DELEGAT (UE) 2021/2168 AL COMISIEI
         din 21 septembrie 2021
         de modificare a Regulamentului delegat (UE) 2019/2035 de completare a Regulamentului (UE) 2016/429 al Parlamentului European și al Consiliului în ceea ce privește normele pentru unitățile care dețin animale terestre și incubatoare, precum și normele pentru trasabilitatea anumitor animale terestre deținute și a ouălor pentru incubație
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2016/429 al Parlamentului European și al Consiliului din 9 martie 2016 privind bolile transmisibile ale animalelor și de modificare și de abrogare a anumitor acte din domeniul sănătății animalelor („Legea privind sănătatea animală”) (1), în special articolul 94 alineatul (3), articolul 97 alineatul (2), articolul 118 alineatele (1) și (2) și articolul 122 alineatul (2),
         întrucât:
         
                     (1)
                  
                  
                     Regulamentul (UE) 2016/429 stabilește norme de prevenire și control al bolilor animalelor care sunt transmisibile la animale sau la oameni. În special, partea IV din regulamentul respectiv stabilește norme pentru unitățile care dețin animale terestre și pentru incubatoare, precum și pentru trasabilitatea anumitor animale terestre deținute și a ouălor pentru incubație în interiorul Uniunii. De asemenea, Regulamentul (UE) 2016/429 acordă Comisiei competența de a adopta, prin intermediul actelor delegate, norme de completare a anumitor elemente neesențiale din respectivul regulament.
                  
               
                     (2)
                  
                  
                     Regulamentul delegat (UE) 2019/2035 al Comisiei (2) completează Regulamentul (UE) 2016/429 în ceea ce privește normele pentru unitățile care dețin animale terestre și incubatoare, precum și pentru trasabilitatea anumitor animale terestre deținute și a ouălor pentru incubație. În special, partea II din regulamentul delegat respectiv stabilește norme privind înregistrarea și autorizarea unităților care dețin animale terestre, inclusiv a unităților care efectuează operațiuni de colectare și a unităților din care sunt deplasate către un alt stat membru transporturi de ouă pentru incubație sau transporturi de păsări de curte. În plus, partea III din regulamentul delegat respectiv stabilește norme pentru trasabilitatea animalelor terestre deținute și a ouălor pentru incubație și, mai precis, stabilește norme pentru trasabilitatea bovinelor, ovinelor și caprinelor deținute și pentru marcarea ouălor pentru incubație.
                  
               
                     (3)
                  
                  
                     Normele stabilite în prezentul regulament sunt legate în mod substanțial de operatorii care transportă sau dețin animale terestre sau ouă pentru incubație și se aplică acestor operatori. Prin urmare, în vederea asigurării coerenței, a simplității și pentru aplicarea eficace a acestora, precum și pentru a evita duplicarea lor, normele ar trebui să fie stabilite într-un singur act și nu dispersate într-o serie de acte separate, care să cuprindă numeroase referințe încrucișate. Această abordare este, de asemenea, în concordanță cu unul dintre principalele obiective ale Regulamentului (UE) 2016/429, și anume acela de a simplifica normele de sănătate animală ale Uniunii și, astfel, de a le face mai transparente și mai ușor de aplicat.
                  
               
                     (4)
                  
                  
                     Regulamentul (UE) 2016/429 impune operatorilor incubatoarelor din care sunt deplasate către un alt stat membru transporturi de ouă pentru incubație sau transporturi de păsări de curte, precum și operatorilor de unități care dețin păsări de curte din care sunt deplasate către un alt stat membru transporturi de păsări de curte destinate altor scopuri decât sacrificarea sau ouăle pentru incubație să solicite autorității competente autorizarea unităților lor. Articolul 94 alineatul (3) litera (a) din regulamentul respectiv împuternicește Comisia să prevadă derogări de la cerința ca operatorii să solicite autorității competente autorizarea pentru anumite tipuri de unități care prezintă un risc nesemnificativ.
                  
               
                     (5)
                  
                  
                     Circulația către un alt stat membru a unor cantități mici de păsări de curte altele decât ratitele și de ouă pentru incubație ale acestora, prezintă un risc neînsemnat de răspândire a bolilor. În plus, operatorii unităților din care cantități mici de astfel de animale și ouă pentru incubație sunt deplasate către un alt stat membru nu pot, din motive practice, să îndeplinească toate cerințele de autorizare prevăzute în Regulamentul delegat (UE) 2019/2035. Prin urmare, articolul 4 din Regulamentul delegat (UE) 2019/2035 trebuie modificat pentru a prevedea o derogare de la obligația de a solicita aprobarea autorității competente pentru operatorii de incubatoare și unități care dețin păsări de curte din care sunt deplasate către un alt stat membru mai puțin de 20 de păsări de curte, altele decât ratitele, și mai puțin de 20 de ouă pentru incubație provenite de la păsări de curte, altele decât ratitele.
                  
               
                     (6)
                  
                  
                     Articolul 38 alineatul (1) din Regulamentul delegat (UE) 2019/2035 prevede că operatorii care dețin bovine trebuie să se asigure că animalele respective sunt identificate prin mijloacele de identificare specificate, în timp ce articolul 38 alineatul (2) din același regulament le permite operatorilor să înlocuiască respectivele mijloace de identificare specificate cu mijloace alternative. Similar, la articolul 45 alineatele (1) și (2) din regulamentul delegat respectiv se prevede obligația operatorilor de a identifica ovinele și caprinele deținute de aceștia prin mijloacele de identificare specificate, în timp ce articolul 45 alineatul (4) din același regulament permite operatorilor să înlocuiască respectivele mijloace de identificare specificate cu mijloace alternative.
                  
               
                     (7)
                  
                  
                     Pe de altă parte, articolul 269 din Regulamentul (UE) 2016/429 prevede posibilitatea ca statele membre să adopte, în anumite domenii, măsuri naționale pe care le pot aplica pe teritoriul lor și care sunt suplimentare sau mai stricte decât cele prevăzute de regulamentul respectiv. Cerințele de trasabilitate pentru transporturile de animale terestre deținute și de material germinativ reprezintă unul dintre aceste domenii. Regulamentul delegat (UE) 2019/2035 nu reflectă în mod corespunzător această posibilitate. Articolul 38 alineatul (2), articolul 45 alineatul (4) și articolul 48 din Regulamentul delegat (UE) 2019/2035 trebuie modificate pentru a clarifica faptul că opțiunea oferită operatorilor care dețin bovine, ovine sau caprine de a identifica animalele respective prin mijloace alternative de identificare trebuie să facă obiectul autorizării de către statul membru. Aceasta clarifică rolul și responsabilitatea statelor membre care aplică măsuri naționale pentru a asigura punerea în aplicare corespunzătoare a cerințelor suplimentare sau mai stricte în materie de trasabilitate pentru bovinele, ovinele și caprinele deținute, astfel cum se prevede la articolul 269 din Regulamentul (UE) 2016/429.
                  
               
                     (8)
                  
                  
                     Articolul 76 din Regulamentul delegat (UE) 2019/2035 prevede că operatorii care dețin psitacide trebuie să se asigure că mijloacele de identificare a psitacidelor afișează codul de identificare al animalului. Cu toate acestea, definiția unui cod de identificare prevăzută în regulamentul delegat respectiv depășește ceea ce este necesar pentru identificarea psitacidelor, reprezentând o sarcină administrativă semnificativă pentru statele membre. Prin urmare, Regulamentul delegat (UE) 2019/2035 trebuie modificat pentru a prevedea că mijloacele de identificare a psitacidelor afișează în schimb un cod alfanumeric care le permite identificarea și asigură un nivel suficient de trasabilitate pentru animalele respective atunci când sunt deplasate între statele membre.
                  
               
                     (9)
                  
                  
                     Articolul 80 din Regulamentul delegat (UE) 2019/2035 prevede că toate ouăle pentru incubație trebuie marcate cu numărul de autorizare unic al unității de origine. Cu toate acestea, Regulamentul (UE) 2016/429 prevede că doar unitățile care trimit ouă pentru incubație trebuie să fie autorizate de un alt stat membru. În plus, Regulamentul delegat (UE) 2020/688 al Comisiei (3) prevede că, atunci când transporturile de mai puțin de 20 de ouă pentru incubație provenite de la păsări de curte, altele decât ratitele, sunt deplasate către un alt stat membru, aceste ouă trebuie să provină din unități înregistrate. Prin urmare, Regulamentul delegat (UE) 2019/2035 trebuie modificat pentru a exclude operatorii unităților care dețin păsări de curte și operatorii incubatoarelor din care sunt deplasate într-un alt stat membru transporturi de mai puțin de 20 de ouă pentru incubație provenite de la păsări de curte, altele decât ratitele, de la obligația de a asigura faptul că fiecare ou pentru incubație este marcat cu numărul de autorizare unic al unității de origine. Această modificare este, de asemenea, în concordanță cu modificările care trebuie aduse articolului 4 din Regulamentul delegat (UE) 2019/2035 prin prezentul regulament.
                  
               
                     (10)
                  
                  
                     Articolul 5 din Regulamentul delegat (UE) 2019/2035 stabilește cerințele pentru acordarea autorizării unităților pentru operațiuni de colectare de ungulate și prevede că autoritatea competentă trebuie să se asigure că aceste unități respectă anumite cerințe prevăzute în partea 1 din anexa I la regulamentul respectiv. Punctul 1 litera (b) din partea 1 a anexei I la Regulamentul delegat (UE) 2019/2035 prevede că unei unități i se acordă autorizația pentru operațiuni de colectare de ungulate numai dacă unitatea adăpostește, în orice moment, numai aceeași categorie de ungulate din aceeași specie și având același statut sanitar. Cu toate acestea, centrele de colectare existente ar putea avea una sau mai multe zone de adăpostire a animalelor separate din punct de vedere epidemiologic. Aceste zone separate trebuie exploatate astfel încât să se asigure că animalele deținute în zonele respective nu intră în contact direct sau indirect. Se creează astfel posibilitatea deținerii de ungulate din diferite specii, categorii sau stări de sănătate într-o singură unitate, cu condiția ca acestea să fie ținute în zone de adăpostire a animalelor separate din punct de vedere epidemiologic. Prin urmare, partea 1 din anexa I la Regulamentul delegat (UE) 2019/2035 trebuie modificată pentru a prevedea această posibilitate.
                  
               
                     (11)
                  
                  
                     În plus, articolele 15-18 din Regulamentul delegat (UE) 2020/688 prevăd posibilitatea de a include ovinele și caprinele în același transport, deoarece ambele specii fac obiectul acelorași cerințe de sănătate animală prevăzute în regulamentul delegat respectiv. Posibilitatea de a colecta un transport comun de ovine și de caprine trebuie, de asemenea, să fie permisă în temeiul Regulamentului delegat (UE) 2019/2035. Regulamentul delegat (UE) 2019/2035 trebuie așadar modificat pentru a include o derogare de la cerința principală prevăzută în partea 1 din anexa I la regulamentul respectiv, care prevede că numai ungulatele din aceeași specie pot fi ținute împreună,
                  
               ADOPTĂ PREZENTUL REGULAMENT:
         
            Articolul 1
            Regulamentul delegat (UE) 2019/2035 se modifică după cum urmează:
            
                        1.
                     
                     
                        Articolul 4 se înlocuiește cu următorul text:
                        
                           „Articolul 4
                           Derogare de la cerința ca operatorii să solicite autorității competente autorizarea anumitor tipuri de unități
                           Prin derogare de la articolul 94 alineatul (1) literele (a), (c) și (d) din Regulamentul (UE) 2016/429, operatorii următoarelor tipuri de unități nu au obligația de a solicita autorității competente autorizarea unităților lor în conformitate cu articolul 96 alineatul (1) din regulamentul respectiv:
                           
                                       (a)
                                    
                                    
                                       unitățile pentru operațiuni de colectare de ecvidee în cazul în care respectivele animale sunt colectate în scopul unor competiții, curse, spectacole, antrenamente, activități colective de agrement sau de muncă sau în contextul activităților de ameliorare a animalelor;
                                    
                                 
                                       (b)
                                    
                                    
                                       incubatoarele de păsări captive;
                                    
                                 
                                       (c)
                                    
                                    
                                       incubatoarele din care sunt deplasate către un alt stat membru transporturi de mai puțin de 20 de ouă pentru incubație provenite de la păsări de curte sau transporturi de mai puțin de 20 de capete de păsări de curte;
                                    
                                 
                                       (d)
                                    
                                    
                                       unitățile care dețin păsări de curte din care deplasate către un alt stat membru transporturi de mai puțin de 20 de capete de păsări de curte destinate altor scopuri decât sacrificarea sau transporturi de mai puțin de 20 de ouă pentru incubație provenite de la păsări de curte.”
                                    
                                 
                     
                  
                        2.
                     
                     
                        La articolul 38 alineatul (2), litera (a) se înlocuiește cu următorul text:
                        
                                    „(a)
                                 
                                 
                                    una din crotaliile convenționale prevăzute la alineatul (1) din prezentul articol cu un dispozitiv electronic de identificare autorizat de autoritatea competentă din statul membru în care sunt deținute bovinele, în cazul în care înlocuirea este autorizată de statul membru în conformitate cu articolul 41 alineatul (1);”.
                                 
                              
                  
                        3.
                     
                     
                        La articolul 45 alineatul (4), litera (a) se înlocuiește cu următorul text:
                        
                                    „(a)
                                 
                                 
                                    unul dintre mijloacele de identificare menționate la alineatul (2) din prezentul articol, în conformitate cu derogările prevăzute la articolul 46, în cazul în care astfel de derogări sunt autorizate de statul membru în care sunt ținute ovinele și caprinele, în conformitate cu articolul 48 alineatul (5);”.
                                 
                              
                  
                        4.
                     
                     
                        Articolul 48 se modifică după cum urmează:
                        
                                    (a)
                                 
                                 
                                    la alineatul (4), litera (c) se elimină;
                                 
                              
                                    (b)
                                 
                                 
                                    se adaugă alineatul (5) cu următorul text:
                                    
                                       „5.   Statele membre pot autoriza operatorii să înlocuiască unul din mijloacele de identificare menționate la articolul 45 alineatul (2) în conformitate cu derogările prevăzute la articolul 45 alineatul (4) pentru ovinele și caprinele deținute pe teritoriul lor.”
                                    
                                 
                              
                  
                        5.
                     
                     
                        La articolul 76 alineatul (1), literele (a), (b) și (c) se înlocuiesc cu următorul text:
                        
                                    „(a)
                                 
                                 
                                    un inel montat pe picior, menționat în anexa III litera (h), atașat cel puțin pe un picior al animalului, cu afișarea vizibilă, lizibilă și de neșters a unui cod alfanumeric;
                                    sau
                                 
                              
                                    (b)
                                 
                                 
                                    un transponder injectabil menționat în anexa III litera (e), cu afișarea vizibilă, lizibilă și de neșters a unui cod alfanumeric;
                                    sau
                                 
                              
                                    (c)
                                 
                                 
                                    un tatuaj menționat în anexa III litera (g), aplicat animalului, cu afișarea vizibilă și de neșters a unui cod alfanumeric.”
                                 
                              
                  
                        6.
                     
                     
                        Articolul 80 se înlocuiește cu următorul text:
                        
                           „Articolul 80
                           Obligațiile operatorilor cu privire la trasabilitatea ouălor pentru incubație
                           
                              (1)   Operatorii unităților care dețin păsări de curte și operatorii de incubatoare pentru păsări de curte asigură faptul că fiecare ou pentru incubație care este deplasat într-un alt stat membru este marcat cu numărul de autorizare unic al unității de origine a ouălor pentru incubație.
                           
                           
                              (2)   Alineatul (1) nu se aplică:
                              
                                          (a)
                                       
                                       
                                          operatorilor unităților care dețin păsări de curte din care sunt deplasate către un alt stat membru transporturi de mai puțin de 20 de ouă pentru incubație provenite de la păsări de curte, altele decât ratitele;
                                       
                                    
                                          (b)
                                       
                                       
                                          operatorii incubatoarelor din care sunt deplasate către un alt stat membru transporturi de mai puțin de 20 de ouă pentru incubație provenite de la păsări de curte, altele decât ratitele.”
                                       
                                    
                        
                     
                  
                        7.
                     
                     
                        În anexa I partea 1, punctul 1 se înlocuiește cu următorul text:
                        
                                    „1.
                                 
                                 
                                    Cerințele în legătură cu izolarea și măsurile de biosecuritate ale unităților pentru operațiuni de colectare de ungulate, menționate la articolul 5, sunt următoarele:
                                    
                                                (a)
                                             
                                             
                                                trebuie să existe instalații de izolare adecvate pentru ungulate;
                                             
                                          
                                                (b)
                                             
                                             
                                                unitatea sau fiecare din zonele de adăpostire a animalelor separate din punct de vedere epidemiologic trebuie să adăpostească în orice moment doar aceeași categorie de ungulate din aceeași specie și cu același statut sanitar;
                                             
                                          
                                                (c)
                                             
                                             
                                                prin derogare de la separarea necesară a speciilor de ungulate prevăzută la litera (b), animalele din speciile ovină și caprină pot fi adăpostite împreună în orice moment în unitate sau în aceeași zonă de adăpostire a animalelor separată din punct de vedere epidemiologic din cadrul unității;
                                             
                                          
                                                (d)
                                             
                                             
                                                trebuie să existe un sistem adecvat pentru a asigura colectarea apelor uzate;
                                             
                                          
                                                (e)
                                             
                                             
                                                zonele în care sunt deținute ungulatele și orice căi de acces, precum și materialele și echipamentele care intră în contact cu acestea trebuie să fie curățate și dezinfectate după îndepărtarea fiecărui lot de ungulate și, dacă este necesar, înainte de introducerea oricărui lot nou de ungulate, în conformitate cu procedurile operaționale stabilite;
                                             
                                          
                                                (f)
                                             
                                             
                                                trebuie să se facă pauze sanitare adecvate după operațiunile de curățare și dezinfectare și înainte de sosirea oricărui lot nou de ungulate în instalațiile în care sunt deținute ungulatele.”
                                             
                                          
                              
                  
         
            Articolul 2
            Prezentul regulament intră în vigoare în a treia zi de la data publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 21 septembrie 2021.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 84, 31.3.2016, p. 1.
         
            (2)  Regulamentul delegat (UE) 2019/2035 al Comisiei din 28 iunie 2019 de completare a Regulamentului (UE) 2016/429 al Parlamentului European și al Consiliului în ceea ce privește normele pentru unitățile care dețin animale terestre și incubatoare, precum și pentru trasabilitatea anumitor animale terestre deținute și a ouălor pentru incubație (JO L 314, 5.12.2019, p. 115).
         
            (3)  Regulamentul delegat (UE) 2020/688 al Comisiei din 17 decembrie 2019 de completare a Regulamentului (UE) 2016/429 al Parlamentului European și al Consiliului în ceea ce privește cerințele de sănătate animală pentru circulația în interiorul Uniunii a animalelor terestre și a ouălor pentru incubație (JO L 174, 3.6.2020, p. 140).